Malta tagħna lkoll, qalulna tal-lejber. Stħaw iġibu l-logo jew l-isem tal-partit. Ġabulna ritratt tal-mamà, il-papà, it-tifel, it-tifla u l-kelb. Jirrappreżentaw lilna lkoll tgħid? Futur fis-sod, qalulna tal-PN. Ukoll bla isem dawn, imma għall-inqas nafu li hu s-slogan tan-Nazzjonalisti għax jidhru Gonzi u Simon Busuttil, it-tnejn iħarsu fiduċjużi 'l fuq, f'poża kkopjata sfaċċatament mill-kampanja tal-2008 ta' Obama u Joe Biden. Xogħol, Saħħa, Edukazzjoni. Ġieni ħsieb ftit minuti ilu. Tgħid kieku Dalli ma tkeċċiex minn Kummissarju Ewropew, u kieku Tonio Borg ma ħelsux minnu u bagħtuh Kummissarju minflok John Dalli… u allura kieku Tonio Borg għadu Viċi Kap… tgħid konna naraw lil Gonzi u 'l Tonio Borg iħarsu 'l fuq fiduċjużi? Għandi kemmxejn tad-dubju… Malta tagħna lkoll. Tajjeb. Mhux biss tal-kaċċaturi. Mhux biss tal-"iżviluppaturi" (jiġifieri dawk li kieku jħalluhom jiksu l-pajjiż kollu bil-ġebel u l-konkrit). Mhux biss ta' dawk li jħassru l-iljieli sbieħ sajfin ta' Malta bl-isparar tal-bombi. Mhux biss ta' nies bojod eterosesswali li għandhom żewġt itfal. Anki tal-maħrubin mill-persekuzzjoni u mill-gwerra, li fittxew refuġju f'Malta u qed jipprovaw jibnu ħajja ġdida minkejja ostilità ġenerali għall-fatt li għandhom ġilda skura. Iva, Malta issa tagħhom ukoll għax saret id-dar il-ġdida tagħhom. U anki ta' dawk li ma serqux biċċa art quddiem xatt il-baħar u bnew "boathouse" fuqha. Anki ta' kull Malti li jiddevja mill-kunċett tal-Malti 'tipiku' li jħobbu jġibulna fl-istampi. Anki tagħna l-Maltin li tlaqna minn Malta biex naħdmu mal-istituzzjonijiet tal-Unjoni Ewropea. Hawnhekk qed inżommu l-bandiera Maltija tperper fl-għoli, nagħmlu isem tajjeb għal pajjiżna, nirrappreżentaw lil Malta f'kull qasam ittrattat mill-istati membri. Aħna Maltin, inħossuna Maltin, u nippretendu li jkollna leħen daqs kull ċittadin Malti ieħor fuq min għandu jiggverna lil Malta. Għalhekk għandu jkollna d-dritt nivvotaw mingħajr bżonn li nitkarrbu għal biljett irħas (imma lanqas mhu b'xejn) bl-ajruplan u nħallsu vjaġġ ta' eluf ta' kilometri biex neżerċitaw dan id-dritt. Ħa naraw jekk jitħaddimx fil-prattika.